И насыпыр и хъуэпсапIэм токIуэ
Жыгыр зыгъашхэр и лъабжьэрамэ, абы и гулъхэр псэ зэрыхэтым, узыншэу зэрызиужьым и щыхьэтщ. Ар цIыху зэхэтыкIэми IэнатIэ зыужьыныгъэми я лъабжьэщ. Нобэ зи гугъу фхуэсщIыну хъыджэбзыр ЩоджэнцIыкIу Алий и цIэр зезыхьэ Къэбэрдей къэрал драмэ театрым и гулъщ. Артист IэщIагъэр къыхэзыхым я нэхъыбэм хуэдэу Багъ Иннэ зэрысабийрэ а IэщIагъэм щIэхъуэпсу къэхъуакъым. Зэрыхъуаращ. Налшык къалэ дэт курыт еджапIэ №26-р къиуха иужькIэ, уэрэд жыIакIуэ хъуну щIэхъуэпс пщащэр ГъуазджэхэмкIэ Кавказ Ищхъэрэ къэрал институтым щIэтIысхьэну кIуати, и уэрэд жыIэкIэр ягу ирихьащ, ауэ тхьэкIумэфIагъым елэжьын хуейт. Зэманыр пщIэншэу ямыгъэкIуэн папщIэ Иннэ и адэ-анэм КъБКъУ-м и Финансхэмрэ и кредитхэмрэ къудамэм щIагъэтIысхьэну къыхуагъэлъэгъуат. Ауэ… НатIэм итым уфIэкIынукъым. Абы ирихьэлIэу я благъэ цIыхубз къэпсалъэри Щукиным и цIэр зезыхьэ театр училищэм щIагъэтIысхьэну адыгэ гуп къызэрыхахым и хъыбар къыжриIащ. Нобэ ди псэлъэгъущ Багъ Иннэ:
— Финансисту семыджэн щхьэкIэ, дэнэ сыщIэтIысхьэми здэт, къыддогуашэ Къэбэрдей драмэ театрым и артист цIэм иджы ирипагэу зезыхьэ пщащэр. — Театрым и художественнэ унафэщI Фырэ Руслан училищэм щIагъэтIысхьэнухэр къыхихыну къыдэпсалъэрти, «Фи деж уэрэд щыжаIэрэ?», — къызжьэдэхури зысхуэмышыIэу сыщIэупщIат. Руслан къысщыдыхьэшхри, экзаменхэм зызгъэхьэзырыну къызжиIат.
ГъащIэм зыри щхьэусыгъуэншэу къыщыхъуркъым, ар дэ къыдгурымыIуэ щхьэкIэ. Щукиным и цIэр зезыхьэ училищэм сыщыщIэтIысхьам театрыр зищIысыр и кIэм нэсу сщIэуэ щытакъым. Ауэ иужькIэ абы апхуэдизкIэ сыдихьэхати, къызэзнэкIа гугъу-
ехь псори зыхэсщIакъым.
Артист IэщIагъэр къызэрыхэсхам сигу щызу япэу сыщыщыгуфIыкIар, насыпыфIэу зыкъыщыслъытэжар япэ ролыр къыщызатарщ. Абы щыгъуэм етIуанэ курсым дыщIэст. ИужькIэ, Коренинэ Аннэ си щхьэ закъуэкIэ къасщтэу щызгъэувам, IэщIагъэр си пкъынэ-лъынэм зэрыхыхьар, абы сызэримыутIыпщынур къызгурыIуащ.
— Адыгэ театрыр сыт уи дежкIэ?
— Си гъащIэщ. Арыншауэ си дунейр си нэгу къысхущIэгъыхьэкъым. Сыт щыгъуи аращ си гупсысапIэр. Мыбы щызгъэзащIэ сыт хуэдэ спектаклри гуимыхужщ. Роль къэс дуней зырыз къагъэщI. «Лъагъуныгъэм и къару», «Си адэшхуэм къызэришэжар», «Диплом» спектаклхэм сыхэтщ. ГъащIэм нэ жанкIэ хэплъэ, хьэл зэмыщхь зыхэлъ цIыхухэм я ролщ абыхэм щызгъэзащIэр.
— Сыбэч Быхуэ и фэеплъ фильмым лIыхъужь нэхъыщхьэу ухэтащ. Ар япэу фильмхэм щыбгъэзащIэ роль?
— ЕтIуанэщ. Япэу сызыхэтар «Троллейбус времени» фильмырщ.
— Сэ сызэрыщыгъуазэмкIэ, къэралым и къалащхьэм и театрым утыку укъыщихьащ. Абы и гугъу къытхуэщIыт.
— Япэ курсым щегъэжьауэ Вахтанговым и цIэр зезыхьэ театрым массовкэу дыщыджэгурт. Абы щылажьэ артист цIэрыIуэхэм сатхьэкъурти, япэхэм деж сщIэн хуейхэр зэтеубыдауэ схуэгъэзащIэртэкъым. Мо артистышхуэхэм си нэр тенауэ сеплъу сыувыжырт. Залым ущIэсу ахэр плъагъунымрэ я гъусэу сценэм уитынымрэ зэщхьэщыкIыныгъэшхуэ яIэщ. Абыхэм къагъэсэбэп джэгукIэм узэщIеубыдэ. Абы дыщыкIуэнур къытхуэмыгъэсу дежьэрт — мо артист инхэм дабгъурытыныр дэркIэ насып инт. Езыхэри актёр балигъ хуэдэу къытхущытт, чэнджэщ дыхуеймэ къыддэIэпыкъуну хьэзырт. Куэд дыдэм дыхуагъэсащ. СынасыпыфIэу зызолъытэжыр апхуэдэ артист инхэм сазэрыбгъурыта къудейм щхьэкIэ.
— Иджырей щIалэгъуалэм театрыр фIыуэ ялъагъурэ?
— Училищэр къэзухыу театрым лэжьэн щыщIэздзам а гъуазджэр сэ фIыуэ зэрыслъагъум хуэдэу псоми езгъэлъагъуну, абы цIыхугъэу сиIэр къесшэлIэну куэдрэ яужь ситащ. ЦIыхухэм къалэн куэд я пщэ дэлъщи, я Iуэхум къытепчыныр икъукIэ гугъущ. Си унагъуэр театрым щекIуэкI спектаклхэм, сызыхэтхэми сызыхэмытхэми, къызошалIэ, си цIыхугъэхэми театрым и IэфIыр къезгъэщIэну сыхущIокъу. Ауэ мыр згъэунэхуащ — театрым къекIуэлIауэ хущIегъуэжа срихьэлIакъым.
— Театрым ехьэлIауэ уиIэ хъуэпсапIэхэмкIэ укъыддэгуэшамэ арат.
— ХъуэпсапIэу сиIэм я гущIыIу къысфIэкIуэр, спектаклым и гупсысэр абы еплъхэм я деж нэсхьэсыфынырщ, театрым къекIуалIэхэм гупсысэ пыухыкIа ягу къыщыдгъэушынырщ. Сэ артист къалэну зыхуэзгъэувыжыр, нэхъыбэрэ утыкум ситынракъым, е роль нэхъыбэ згъэ-
зэщIэнракъым, атIэ утыку ихьэгъуэ къэс гуимыхуж сщIынырщ, ар иреролышхуэ е ирецIыкIу.
— ИджыпстукIэ сытым фелэжьрэ?
— Щукиным и цIэр зезыхьэ училищэм дыщезыгъэджа режиссёр Дубровская Аннэ Островскэм и «Таланты и поклонники» пьесэр егъэув. Куэд мыщIэу езыри къэкIуэнущ. Сэ спектаклым Онегиным (лIыхъужь нэхъыщхьэщ) и ролыр щызогъэзащIэ.
Епсэлъар Инэрокъуэ Данэщ.
